PMIndiaData/PMIndiaSum huggingface dataset:
भारत -संयुक्त अरब अमिरात आभासी  शिखर परिषद

नवी दिल्‍ली, 18 फेब्रुवारी 2022 पंतप्रधान नरेंद्र मोदी आणि अबू धाबीचे युवराज महामाहीम शेख़ मोहम्मद बिन ज़ायेद अल नाहयान यांच्यासोबत आज आभासी माध्यमातून एक शिखर परिषद झाली. यावेळी दोन्ही नेत्यांनी सर्व उभय राष्ट्रांच्या व्दिपक्षीय संबंधात सातत्याने होत असलेल्या प्रगतीविषयी समाधान व्यक्त केले. या बैठकीनंतर पंतप्रधान आणि युएईच्या युवराजांनी एक संयुक्त निवेदन जारी केले. “भारत आणि युएई यांच्यातील सर्वसमावेशक रणनीतीक भागीदारी: नवी क्षितिजे, नवे मैलाचे दगड” अशा शीर्षकाच्या या निवेदनात भारत आणि संयुक्त अरब अमिरात यांच्यातील भविष्यमूलक भागीदारीविषयीचा आराखडा निश्चित करण्यात आला आहे. दोन्ही देशांमधील सामायिक उद्दिष्टांमध्ये, नवा व्यापार,गुंतवणूक आणि विविध क्षेत्रात नवोन्मेषी प्रयत्नांना प्रोत्साहन देणे, यात, अर्थव्यवस्था, ऊर्जा, हवामान बदल, उदयोन्मुख तंत्रज्ञान, कौशल्ये आणि शिक्षण, अन्नसुरक्षा, आरोग्य व्यवस्था, संरक्षण आणि सुरक्षा अशा विविध क्षेत्रांचा यात समावेश असेल. या आभासी शिखर परिषदेचे मुख्य वैशिष्ट्य म्हणजे, यात भारत-युएई यांच्यादरम्यान स्वाक्षरी करण्यात आलेला सर्वसमावेशक वित्तीय भागीदारी करार. भारताचे वाणिज्य आणि उद्योग मंत्री पीयूष गोयल आणि युएईचे मंत्री अब्दुल्ला बिन तौक़ अल मारी यांनी या करारावर स्वाक्षऱ्या केल्या. या करारामुळे, भारत आणि संयुक्त अरब अमिरात या दोन्ही देशांना व्यावसायिक लाभ मिळणार आहेत. यात व्यापक बाजारपेठेची उपलब्धता आणि शुल्कात कपात यांचाही समावेश असेल. सीईपीए मुळे पुढच्या पाच वर्षात, दोन्ही देशातील द्वीपक्षीय व्यापार, 60 अब्ज डॉलर्स वरुन 100 अब्ज डॉलर्स पर्यंत पोहोचण्याची अपेक्षा आहे. दोन्ही नेत्यांनी भारताच्या 75 व्या स्वातंत्र्य दिन आणि संयुक्त अरब अमिरातीच्या 50 व्या स्थापना दिनाच्या स्मरणार्थ संयुक्त टपाल तिकिटाचे अनावरण केले. या शिखर परिषदेत भारत आणि संयुक्त अरब अमिरातीच्या प्रतिनिधींनी दोन सामंजस्य करारावर स्वाक्षऱ्या केल्या. यापैकी एक करार अन्न सुरक्षा मार्गिकेसाठी अपेडा आणि डीपी वर्ल्ड आणि अल दाहारा यांच्यात झाला तर, दुसरा करार भारताच्या गिफ्ट सिटी आणि अबू धाबी जागतिक बाजार यांच्यात वित्तीय प्रकल्प आणि सेवा यासाठी झाला. इतर दोन सामंजस्य करार – एक हवामान बदलाविरुद्ध लढा देण्यासाठी आणि दुसरा शिक्षण क्षेत्राविषयी – देखील दोन्ही देशांमध्ये करण्यात आले. कोविड महामारीदरम्यान भारतीय समुदायाची काळजी घेतल्याबद्दल पंतप्रधानांनी अबू धाबीचे अमिरातीचे युवराजांचे आभार मानले. त्यांनी युवराजांना लवकरात लवकर भारत भेटीला येण्याचे आमंत्रण दिले.
पंतप्रधान उद्या आंध्रप्रदेशला भेट देणार

पंतप्रधान नरेंद्र मोदी उद्या आंध्रप्रदेशला भेट देणार आहेत. आंध्र प्रदेशची नवी राजधानी अमरावती शहराच्या भूमिपूजन सोहळ्याला पंतप्रधान उपस्थित राहणार आहेत. पंतप्रधान तिरुपती विमानतळावरील गरुडा टर्मिनलचे उद्‌घाटन करणार आहेत. तिरुपती मोबाईल निर्मिती केंद्राचे भूमिपूजनही पंतप्रधानांच्या हस्ते होणार आहे. पंतप्रधान तिरुमला मंदिरातही जाणार आहेत.
पंतप्रधानांनी लता मंगेशकर यांना दिल्या वाढदिवसाच्या शुभेच्छा

नवी दिल्‍ली, 28 सप्‍टेंबर 2021 पंतप्रधान नरेंद्र मोदी यांनी लता मंगेशकरजी यांना वाढदिवसानिमित्त शुभेच्छा दिल्या असून, त्यांच्या आरोग्यदायी दीर्घायुष्यासाठी प्रार्थना केली आहे. ट्विटर संदेशात पंतप्रधानांनी म्हटले आहे; "आदरणीय लता दीदींना वाढदिवसाच्या शुभेच्छा. त्यांचा सुमधुर आवाज जगभर रुणझुणतो आहे. भारतीय संस्कृतीप्रती असलेली नम्रता आणि उत्कटतेसाठी त्यांचा आदर केला जातो. वैयक्तिकरित्या, त्यांचे आशीर्वाद हे महान शक्तीचे स्रोत आहेत. मी लता दीदींच्या दीर्घ आणि निरोगी आयुष्यासाठी प्रार्थना करतो."
कर्नाटक मध्ये अनुसूचित जमातीच्या यादीत ‘नायका’लापर्यायवाचकम्हणून परिवारा आणि तलवारा जमातीचा समावेश करायला मंत्री मंडळाची मंजुरी

कर्नाटक मध्ये अनुसूचित जमातीच्या यादीत ‘नायका’ला पर्याय वाचक म्हणून परिवारा आणि तलवारा जमातीचा एस आय क्रमांक 38 म्हणून समावेश करायला मंत्री मंडळाने तत्वतः मंजुरी दिली आहे. महत्वाचा परिणाम – यामुळे परिवारा आणि तलवारा जमातीची, अनुसूचित जमातीचा दर्जा देण्याची दीर्घ कालीन मागणी पूर्ण झाली आहे.परिवारा आणि तलवारा जमातीतली व्यक्ती कर्नाटक सरकार कडून अनुसूचित जमातीचे प्रमाणपत्र घ्याला आणि राज्यात अनुसूचित जमातीसाठी असणारे लाभ घ्यायला पात्र राहील. पूर्व पीठिका – अनुसूचित जमातीच्या यादीत ‘नायका’लापर्यायवाचक म्हणून परिवारा आणि तलवारा जमातीचा एस आय क्रमांक 38 म्हणून समावेश करण्याची शिफारस कर्नाटक सरकारने केली होती.
“सरोगसी (नियमन) विधेयक, 2016” सादर करण्यास केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने सरोगसी (नियमन) विधेयक, 2016 सादर करण्यास मंजूरी दिली. सरोगसी नियमित करण्यासाठी भारतात केंद्रीय स्तरावर राष्ट्रीय सरोगसी मंडळ आणि राज्य सरोगसी मंडळ तर राज्ये आणि केंद्रशासित प्रदेशांमध्ये योग्य प्राधिकरणाची स्थापना करण्याची तरतूद या विधेयकात आहे. सरोगसीचे प्रभावी नियमन, व्यापारी सरोगसीला प्रतिबंध आणि गरजू अपत्यहिन दाम्पत्यांना सरोगसीला परवानगी देण्याची खातरजमा हे विधेयक करेल. कायदेशीररित्या सरोगसीचा लाभ घेऊ इच्छिणाऱ्या सर्व अपत्यहिन भारतीय विवाहित दाम्पत्यांना याचा लाभ घेता येईल तसेच सरोगेट आई आणि त्यातून जन्मणाऱ्या बाळाच्या हक्कांचेही संरक्षण केले जाईल. जम्मू आणि काश्मिर राज्य वगळता संपूर्ण भारताला हे विधेयक लागू राहील.
अर्थव्यवस्था, समाजकार्य आणि पर्यावरणाचा समावेश असलेल्या कार्यक्रमांना उपस्थित राहून पंतप्रधानांनी साजरा केला आपला जन्मदिवस

पंतप्रधान नरेंद्र मोदी यांनी अर्थव्यवस्था, समाज आणि पर्यावरणाचा समावेश असलेल्या कार्यक्रमांना उपस्थित राहून आज आपला वाढदिवस साजरा केला. आपल्याला मिळालेल्या शुभेच्छा आणि आपुलकीबद्दल त्यांनी कृतज्ञता देखील व्यक्त केली. मोदी आपल्या ट्वीटर संदेशात म्हणाले: “मला मिळालेल्या आपुलकीने मी भारावून गेलो आहे. मला वाढदिवसानिमित्त शुभेच्छा देणाऱ्या प्रत्येकाचे मी आभार मानतो. या शुभेच्छांमुळे मला आणखी जोमाने काम करायचे बळ मिळते. आजचा दिवस विविध सामाजिक सेवा उपक्रमांसाठी समर्पित करणाऱ्या सर्वांची मी प्रशंसा करतो. त्यांचा निर्धार प्रशंसनीय आहे.” “आजचा दिवस अर्थव्यवस्था, समाज आणि पर्यावरणाचा समावेश असलेल्या कार्यक्रमांना उपस्थित राहून मी व्यतीत केला. माझा या गोष्टीवर विश्वास आहे की जेव्हा आपण या क्षेत्रांवर एकत्रितपणे काम करू, तेव्हा शाश्वत आणि सर्वसमावेशक विकासाचे आपले उद्दिष्ट सफल होईल. आगामी काळात आपण अधिक परिश्रम घेत राहूया.” पंतप्रधानांना अनेक आंतरराष्ट्रीय नेत्यांनी वाढदिवसा निमित्त शुभेच्छा दिल्या. डॉमिनिका राष्ट्रकुलचे पंतप्रधान, रुझवेल्ट स्केरिट यांना पंतप्रधानांनी उत्तर दिले “पंतप्रधान @SkerritR, आपण दिलेल्या वाढदिवसाच्या शुभेच्छांबद्दल आभारी आहे.” नेपाळचे पंतप्रधान एच. ई शेर बहादूर देऊबा यांना पंतप्रधान म्हणाले “पंतप्रधान @SherBDeuba, आपण दिलेल्या शुभेच्छांबद्दल धन्यवाद. मी मनापासून भारावून गेलो आहे. मॉरिशसचे पंतप्रधान प्रविंद कुमार जग्गनाथ यांनीही पंतप्रधानांना शुभेच्छा दिल्या आणि मोदींनी त्याला उत्तर दिले “माझे प्रिय मित्र पंतप्रधान @KumarJugnauth यांनी दिलेल्या शुभेच्छांबद्दल मी त्यांचे आभार मानतो.” भुतानच्या पंतप्रधानांनी दिलेल्या शुभेच्छांना पंतप्रधानांनी उत्तर दिले. “@PMBhutan यांनी दिलेल्या शुभेच्छांबद्दल धन्यवाद. भुतानमधील माझ्या मित्रांकडून मला नेहमी मिळालेले प्रेम आणि आदर माझ्यासाठी खरोखर महत्वाचे आहे. पंतप्रधानांनी राष्ट्रीय स्तरावरील मान्यवरांचे त्यांनी दिलेल्या शुभेच्छांबद्दल आभार मानले. पंतप्रधानांनी राष्ट्रपती द्रौपदी मुर्मू यांचे त्यांनी दिलेल्या शुभेच्छांबद्दल आभार मानले. “माननीय राष्ट्रपती, आपण दिलेल्या शुभेच्छांबद्दल खूप-खूप धन्यवाद @rashtrapatibhvn” उपराष्ट्रपती जगदीप धनखड यांना उत्तर देताना पंतप्रधान म्हणाले “उपराष्ट्रपती जगदीप धनखड यांनी दिलेल्या शुभेच्छांबद्दल आभारी आहे @VPSecretariat” माजी राष्ट्रपती रामनाथ कोविंद यांनी देखील पंतप्रधानांना शुभेच्छा दिल्या आहेत, त्याला पंतप्रधानांनी उत्तर दिले आहे. “आपल्याला मनापासून धन्यवाद माननीय @ramnathkovind जी।“ माजी उपराष्ट्रपती एम वेंकय्या नायडू यांनी दिलेल्या शुभेच्छांना पंतप्रधानांनी उत्तर दिले आहे, “वेंकैय्या गारु, आपण दिलेल्या शुभेच्छांनी मी भारावून गेलो आहे. @MVenkaiahNaidu”
देशाचे पहिले संरक्षण दल प्रमुख म्हणून पदभार स्वीकारल्याबद्दल जनरल बिपीन रावत यांचे पंतप्रधानांकडून अभिनंदन

देशाच पहिले संरक्षण दल प्रमुख म्हणून पदभार स्वीकारल्याद्दल जनरल बिपिन रावत यांचे पंतप्रधान नरेंद्र मोदी यांनी अभिनंदन केले आहे. पंतप्रधान म्हणाले, ‘आपण नवीन वर्ष आणि नवीन दशकाची सुरुवात करत असताना, भारताला जनरल बिपीन रावत यांच्या रुपाने पहिले संरक्षण दल प्रमुख लाभले आहेत. या जबाबदारीबद्दल मी त्यांचे अभिनंदन करतो आणि त्यांना शुभेच्छा देतो. त्यांनी अतिशय उत्साहाने आणि जोशाने देशाची सेवा केली आहे. संरक्षण दलाचे पहिले प्रमुख आज पदभार स्वीकारत असताना, मी देशाची सेवा करणाऱ्या आणि देशासाठी प्राणांची आहुती देणाऱ्या शहीदांना श्रद्धांजली अर्पण करतो. कारगिल युद्ध लढलेल्या शूर जवानांचे मी स्मरण करतो. या युद्धानंतरच आपल्या सैन्यदलात सुधारणा करण्याबाबत चर्चा सुरु झाली आणि आजच्या ऐतिहासिक घडामोडीपर्यंत गेली. 15 ऑगस्ट 2019 रोजी लाल किल्ल्याच्या तटबंदीवरुन मी भारताला संरक्ष्ण दलाचे प्रमुख लाभतील अशी घोषणा केली होती. आपल्या सैन्य दलाचे आधुनिकीकरण करण्याची मोठी जबाबदारी संरक्षण दल प्रमुखांवर आहे. 1.3 अब्ज भारतीयांच्या आशा आणि आकांक्षा ते प्रतिबिंबित करतात. आवश्यक लष्करी अनुभवासह लष्करी कामकाज विभागाची निर्मिती तसेच संरक्षण दल प्रमुख पदाची निर्मिती हा ऐतिहासिक क्षण आहे. या व्यापक सुधारणांमुळे देशाला आधुनिक युद्धाच्या बदलत्या आव्हानांना सामोरे जायला मदत होईल.’
उदयपूर इथल्या बस अपघातातल्या मृतांबद्दल पंतप्रधानांकडून शोक

उदयपूर इथल्या बस अपघातातल्या मृतांबद्दल पंतप्रधान नरेंद्र मोदी यांनी शोक व्यक्त केला आहे. मृतांच्या कुटुंबीयांकडे पंतप्रधानांनी शोकभावना व्यक्त केल्या आहेत. उदयपूर इथल्या अपघाताततल्या जखमींच्या प्रकृतीला लवकर आराम पडावा अशी सदिच्छाही पंतप्रधानांनी व्यक्त केली आहे.
राष्ट्रकुल क्रीडा स्पर्धा- 2022 मध्ये 51किलो वजनी गटातील पुरुष मुष्टियुद्ध स्पर्धेमध्ये सुवर्णपदक जिंकल्याबद्दल पंतप्रधानांनी अमित पंघालचे केले अभिनंदन

2022 च्या राष्ट्रकुल क्रीडा स्पर्धेत पुरुषांच्या 51 किलो वजनी गटात मुष्टियुद्ध स्पर्धेमध्ये सुवर्णपदक जिंकल्याबद्दल पंतप्रधान नरेंद्र मोदी यांनीअमित पंघालचे अभिनंदन केले आहे. आपल्या ट्विटर संदेशामध्ये पंतप्रधान म्हणाले; “राष्ट्रकुल स्पर्धेत नेत्रदीपक कामगिरी करणाऱ्या अमित पंघालमुळे देशाच्या पदकांच्या संख्येत आणखी एका पदकाची भर पडली असून देशाच्या प्रतिष्ठेत त्याने भर घातली आहे. तो देशातल्या सर्वात गौरवास्पद आणि कुशल मुष्टियोद्ध्यांपैकी असून,त्यानं आज आपल्या सर्वोच्च कौशल्याचे प्रदर्शन केले आहे. सुवर्णपदक जिंकल्याबद्दल मी त्याचे अभिनंदन करतो आणि भविष्यासाठी त्याला शुभेच्छा देतो. #Cheer4India”
स्वामी विवेकानंद जयंतीनिमित्त पंतप्रधानांची आदरांजली

स्वामी विवेकानंद यांच्या जयंतीनिमित्त पंतप्रधान नरेंद्र मोदी यांनी, त्यांना आदरांजली अर्पण केली आहे. आपल्या तेजस्वी विचार आणि आदर्शांनी अनेक पिढयांवर संस्कार घडवणाऱ्या या विचारांचे स्मरण आणि महान स्वामी विवेकानंदांना अभिवादन असे पंतप्रधानांनी म्हटले आहे.
आयुष्मान भारत योजनेला नागरिकांनी दिलेला प्रतिसाद पंतप्रधानांनी केला शेअर

नवी दिल्‍ली, 6 ऑक्‍टोबर 2022 आयुष्मान भारत योजनेला नागरिकांनी दिलेला प्रतिसाद पंतप्रधान नरेंद्र मोदी यांनी शेअर केला आहे. सर्व भारतीय नागरिकांना 5 लाख रुपयांपर्यंतचे विमा कवच पुरवणाऱ्या या योजनेचे लाभ नागरिकांना देशभरात कुठेही मिळू शकतात, असे मतही पंतप्रधानांनी नोंदवले आहे. आयुष्मान भारत योजना गरिबांसाठी वरदान ठरली आहे, अशा आशयाचे एका नागरिकाचे ट्वीट शेअर करत, पंतप्रधानांनी त्याला प्रतिसाद दिला आहे– “हे तर खरेच आहे. त्याचबरोबर, महत्वाचे म्हणजे या योजनेचे लाभ नागरिक देशभरात कुठेही घेऊ शकतात.”
मिलाद-उन-नबी निमित्त पंतप्रधानांच्या राष्ट्राला शुभेच्छा

पंतप्रधान नरेंद्र मोदी यांनी मिलाद-उन-नबीच्या पवित्र प्रसंगी देशवासियांना शुभेच्छा दिल्या आहेत. ‘मिलाद-उन-नबी निमित्त शुभेच्छा. प्रेषित पैगंबरांची आदर्श शिकवणूक आम्हाला आठवते आणि सर्वत्र सौहार्द बंधुभाव आणि शांतता नांदो अशी प्रार्थना’ असे पंतप्रधानांनी म्हटले आहे.
दुर्गामातेच्या चौथ्या रूपाला, कुष्मांडा मातेला, पंतप्रधानांचे नमन

पंतप्रधान नरेंद्र मोदी यांनी नवरात्रीच्या चौथ्या दिवशी दुर्गामातेच्या चौथ्या रूपाचे, कुष्मांडा मातेचे आशीर्वाद मागितले आहेत. श्री मोदींनी देवीची प्रार्थना (स्तुती) सुद्धा शेअर केली. पंतप्रधानांनी ट्विट केले आहे की, “आज नवरात्रीच्या चौथ्या दिवशी दुर्गामातेच्या चौथ्या रूपाला, कुष्मांडा मातेला माझे शतकोटी प्रणाम! कुष्मांडा मातेच्या आशीर्वादाने सर्वांना आयुष्यात भरभराट आणि आनंद लाभो, हीच कामना…”
पाकिस्तानमध्ये पुरामुळे झालेल्या जीवितहानीबद्दल पंतप्रधानांनी दुःख व्यक्त केले

नवी दिल्ली, 29 ऑगस्ट 2022 पाकिस्तानमध्ये पुरामुळे झालेल्या जीवितहानीबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. एका ट्विटमध्ये पंतप्रधान म्हणाले; “पाकिस्तानमध्ये पुरामुळे झालेला विध्वंस पाहून दु:ख झाले. या नैसर्गिक आपत्तीत बळी पडलेल्या, जखमी झालेल्या तसेच पुरामुळे बाधित झालेल्यांच्या कुटुंबीयांप्रति मनापासून संवेदना व्यक्त करतो आणि परिस्थिती लवकर पूर्वपदावर येईल अशी आशा व्यक्त करतो.”
पंतप्रधान नरेंद्र मोदी आणि फ्रान्सचे राष्ट्राध्यक्ष यांच्यात जी-20 शिखर परिषदेदरम्यान बैठक

इटलीची राजधानी रोम इथे होत असलेल्या जी-20 शिखर परिषदेदरम्यान पंतप्रधान नरेंद्र मोदी आणि फ्रान्सचे राष्ट्राध्यक्ष इमॅन्युअल मॅक्रॉन यांच्यात 30 ऑक्टोबर 2021 रोजी द्वीपक्षीय चर्चा झाली. भारत-फ्रान्स यांच्यातील व्यापक सामरिक भागीदारीच्या सद्यस्थितीविषयी दोन्ही नेत्यांनी या बैठकीत समाधान व्यक्त केले. तसेच, युरोपीय महासंघाने सप्टेंबर 2021 मध्ये प्रसिद्ध केलेल्या हिंद-प्रशांत धोरणाचे पंतप्रधानांनी स्वागत केले. या धोरणात फ्रान्सच्या नेतृत्वाच्या भूमिकेबद्दल पंतप्रधानांनी मॅक्रॉन यांचे आभारही मानले. हिंद-प्रशांत धोरणात परस्पर सहकार्य करण्याविषयीची कटीबद्धता दोन्ही नेत्यांनी पुन्हा एकदा व्यक्त केली. तसेच, या संपूर्ण प्रदेशात मुक्त, खुली आणि नियम-आधारित व्यवस्था प्रस्थापित करण्यासाठी नवे अभिनव मार्ग शोधण्यावर या चर्चेत सहमती व्यक्त झाली. आगामी कोप 26 आणि हवामान बदलाच्या संकटाचा सामना करण्यासाठीची आर्थिक तरतूद, याबद्दल उभय नेत्यांनी चर्चा केली. राष्ट्राध्यक्ष मॅक्रॉन यांनी लवकरात लवकर भारतात यावे, असे आमंत्रण मोदी यांनी यावेळी दिले.
भारताचे पंतप्रधान नरेंद्र मोदी आणि डेन्मार्कचे पंतप्रधान मेट्टे फ्रेड्रीक्सन यांच्या दरम्यान आभासी माध्यमातून शिखर परिषद

नवी दिल्ली, 27 सप्टेंबर 2020 पंतप्रधान श्री नरेंद्र मोदी आणि डेन्मार्कचे पंतप्रधान मेट्टे फ्रेडरिक्सन यांदरम्यान 28 सप्टेंबर 2020 रोजी आभासी माध्यमातून द्विपक्षीय शिखरपरिषद घेण्यात येत असून याचे यजमानपद भारताकडे असेल. भारत-डेन्मार्क द्विपक्षीय संबंधांमध्ये नियमितपणे उच्चस्तरीय देवाणघेवाण होत असते. ऐतिहासिक संबंध, समान लोकशाही परंपरा तसेच प्रादेशिक आणि आंतरराष्ट्रीय शांतता व स्थैर्याची एकसमान इच्छा यांचा पाया या द्विपक्षीय संबंधांना लाभला आहे. भारत आणि डेन्मार्कदरम्यान वस्तू आणि सेवांच्या द्विपक्षीय व्यापारात 30.49% इतकी वाढ झाली आहे. 2016 मध्ये हा व्यापार 2.82 अब्ज अमेरिकी डॉलर इतका होता, तोच 2019 मध्ये 3.68 अब्ज अमेरिकी डॉलर इतका झाला. सुमारे दोनशे डॅनिश कंपन्यांनी भारतात जहाजबांधणी, पुनर्नवीकरणीय ऊर्जा, पर्यावरण, शेती, अन्नप्रक्रिया, स्मार्ट शहरविकास इत्यादी क्षेत्रांत गुंतवणूक केली आहे. 'मेक इन इंडिया' अंतर्गत डेन्मार्कच्या अनेक कंपन्यांनी नवे कारखानेही सुरु केले आहेत. तर माहिती-तंत्रज्ञान, पुनर्नवीकरणीय ऊर्जा आणि अभियांत्रिकीच्या क्षेत्रातील सुमारे 25 भारतीय कंपन्या डेन्मार्कमध्ये कार्यरत आहेत. यावेळी भारत आणि डेन्मार्क दरम्यान, बौद्धिक संपदाविषयक सहकार्य करण्यासंबंधी एका सामंजस्य करारावर स्वाक्षऱ्या केल्या जाणार आहेत. तसेच, आणखी महत्त्वाची गोष्ट म्हणजे, ISA अर्थात आंतरराष्ट्रीय सौर संघटनेत डेन्मार्क प्रवेश करणार आहे. काळाच्या कसोटीवर खरे ठरलेल्या उभय देशांच्या संबंधांच्या व्याप्तीचा सर्वंकष आढावा घेणे दोन्ही नेत्यांना या आभासी द्विपक्षीय शिखर परिषदेमुळे शक्य होणार आहे. तसेच, परस्पर हिताच्या महत्त्वाच्या मुद्यांवर , बळकट आणि सखोल अशा भारत-डेन्मार्क सहयोगी भागीदारीला, एका व्यापक राजकीय परिप्रेक्ष्यातून दिशा देणेही यामुळे शक्य होणार आहे.
जम्मू-काश्मिरमधील अमरनाथ यात्रेकरुंवर झालेल्या हल्ल्याचा पंतप्रधानांकडून निषेध, राज्यपाल आणि मुख्यमंत्र्यांशी चर्चा करुन शक्य ती सर्व मदत करण्याचा दिलासा

जम्मू आणि काश्मिरमधील अमरनाथ यात्रेकरुंवर झालेल्या हल्ल्याचा पंतप्रधान नरेंद्र मोदी यांनी तीव्र निषेध केला आहे. यासंदर्भात पंतप्रधानांनी जम्मू आणि काश्मिरचे राज्यपाल एन.एन. व्होरा आणि मुख्यमंत्री मेहबुबा मुफ्ती यांच्याशी संवाद साधला आणि शक्य ती सर्व मदत देण्याबद्दल आश्वस्त केले. “अशा भ्याड आणि तिरस्कृत हल्ल्यांसमोर भारत कधीही झुकणार नाही. जम्मू आणि काश्मिरमधील या हल्ल्यात आपल्या प्रियजनांना गमावणाऱ्यांप्रती मी संवेदना व्यक्त करतो. हे सर्व जखमी लवकरात लवकर बरे व्हावे अशी प्रार्थनाही मी करतो. जम्मू आणि काश्मिरमध्ये शांतपणे मार्गक्रमण करणाऱ्या अमरनाथ यात्रेकरुंवर झालेला हा हल्ला अतिशय वेदनादायी आहे. या हल्ल्याचा सगळीकडून तीव्र निषेध अपेक्षित आहे. मी यासंदर्भात जम्मू आणि काश्मिरचे राज्यपाल आणि मुख्यमंत्र्यांशी संवाद साधला असून त्यांना सर्वोत्तोपरी सहाय्य करण्याचे आश्वासन दिले आहे”, असे पंतप्रधानांनी म्हटले आहे.
देशभरात साजऱ्या होत असलेल्या विविध सणांनिमित्त पंतप्रधानांच्या नागरिकांना शुभेच्छा

पंतप्रधान नरेंद्र मोदी यांनी देशभरात साजऱ्या होत असलेल्या विविध सणांनिमित्त नागरिकांना ट्विटरवरुन शुभेच्छा दिल्या आहेत. हे सण आपल्या जीवनात आनंद आणि सुखसमृध्दी वृध्दिंगत करोत, असे पंतप्रधानांनी म्हटले आहे. “देशभरात विविध सण साजरे होत आहेत. नागरिकांना माझ्याकडून शुभेच्छा. हे सण आपल्या आयुष्यात आनंद आणि समृध्दी वृध्दिंगत करोत. गुजरातमधल्या जनतेला उत्तरायणाच्या शुभेच्छा. माघ बिहूच्या आसाममधल्या जनतेला शुभेच्छा. सर्वांना भोगीच्या शुभेच्छा. हा दिवस सर्वांच्या आयुष्यात आनंद घेऊन येवो. तामीळनाडूतल्या जनतेला पोंगलच्या हार्दिक शुभेच्छा. “सर्व देशवासीयांना मकरसंक्रांतीच्या हार्दिक शुभेच्छा”, असे पंतप्रधानांनी म्हटले आहे.
पंतप्रधान साजरी करणार कारगीलमधील आपल्या शूर जवानांसमवेत दिवाळी

पंतप्रधान नरेंद्र मोदी आज कारगीलमध्य़े पोहोचले असून तेथे आपल्या शूर जवानांसमवेत दिवाळी साजरी करणार आहेत. पंतप्रधान कार्यालयाने यासंदर्भात ट्विट केले असून त्यात म्हटले आहे की, पंतप्रधान नरेंद्र मोदी आज कारगीलमध्ये दाखल झाले असून तेथे ते दिवाळी आपल्या शूर जवानांबरोबर साजरी करणार आहेत.
15 ऑगस्ट पार्क, लाल किल्ला मैदान येथे आयोजित दसरा उत्सवात पंतप्रधानांचा सहभाग

पंतप्रधान नरेंद्र मोदी आज नवी दिल्लीतील 15 ऑगस्ट पार्क, लाल किल्ला मैदान येथे आयोजित दसरा उत्सवात सहभागी झाले . लव्ह-कुश रामलीला समितीद्वारे आयोजित रामलीलाही यावेळी पंतप्रधानांनी पाहिली. वाईटावर चांगल्याचा विजय दर्शवण्यासाठी रावण, कुंभकर्ण आणि मेघनाथ यांच्या भव्य पुतळ्यांचे दहनही या कार्यक्रमाप्रसंगी पंतप्रधानांच्या उपस्थितीत करण्यात आले. या कार्यक्रमाला राष्ट्रपती रामनाथ कोविंद व इतर मान्यवर उपस्थित होते.
महात्मा गांधी आणि दांडी यात्रेत सहभागी सर्व थोर व्यक्तींना पंतप्रधानांचे अभिवादन

अन्यायाचा निषेध करण्यासाठी आणि आपल्या देशाच्या स्वाभिमानाचे रक्षण करण्यासाठी दांडी यात्रेचे नेतृत्व करणाऱ्या महात्मा गांधी आणि दांडी यात्रेत सहभागी सर्व थोर व्यक्तींना पंतप्रधान नरेंद्र मोदी यांनी अभिवादन केले आहे. 2019 मध्ये राष्ट्रीय मीठ सत्याग्रह स्मारक राष्ट्राला समर्पित करताना केलेले भाषण पंतप्रधानांनी सामायिक केले आहे. एका ट्विटमध्ये पंतप्रधान म्हणाले; ''अन्यायाचा निषेध करण्यासाठी आणि आपल्या देशाच्या स्वाभिमानाचे रक्षण करण्यासाठी दांडी यात्रेचे नेतृत्व करणाऱ्या गांधीजींना आणि या पदयात्रेत सहभागी झालेल्या सर्व थोर व्यक्तीना विनम्र अभिवादन. दांडीतील राष्ट्रीय मीठ सत्याग्रह स्मारक राष्ट्राला समर्पित करताना 2019 चे माझे भाषण सामायिक करत आहे.
जीसॅट-11 च्या यशस्वी प्रक्षेपणाबद्दल इस्रोचे पंतप्रधानांकडून अभिनंदन

जीसॅट-11 या उपग्रहाच्या यशस्वी प्रक्षेपणाबद्दल पंतप्रधान नरेंद्र मोदी यांनी इस्रोचे अभिनंदन केले आहे. आपल्या अंतराळ कार्यक्रमातला महत्वाचा टप्पा, यामुळे दुर्गम भाग दूरसंवाद जाळ्याने जोडले जाऊन करोडो भारतीयांच्या जीवनात परिवर्तन घडेल. जीसॅट-11 या सर्वात अवजड, मोठ्या आणि अती प्रगत अशा या उपग्रहाच्या यशस्वी प्रक्षेपणाबद्दल इस्रोचे अभिनंदन. कल्पक आणि यशस्वी कामगिरीसाठी नवनवी उद्दिष्टं ठेवणाऱ्या आमच्या शास्त्रज्ञांचा संपूर्ण भारताला अभिमान आहे. त्यांचे उल्लेखनीय कार्य प्रत्येक भारतीयाला स्फूर्तीदायी आहे अशा शब्दात पंतप्रधानांनी प्रशंसा केली आहे.
उपग्रह आणि प्रक्षेपण यानासाठी टेलिमेट्री ट्रेकिंग आणि टेलीकमांड स्थानकाचे परिचालन आणि अंतराळ संशोधन, विज्ञान आणि वापर क्षेत्रात

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने उपग्रह आणि प्रक्षेपण यानासाठी टेलिमेट्री ट्रेकिंग आणि टेलीकमांड स्थानकाचे परिचालन, अंतराळ संशोधन, विज्ञान आणि वापर क्षेत्रात सहकार्याबाबत भारत आणि ब्रुनेई दारुसलाम यांच्यातील सामंजस्य कराराला मंजुरी दिली. या करारावर १९ जुलै २०१८ रोजी नवी दिल्लीत स्वाक्षऱ्या करण्यात आल्या होत्या. लाभ: या करारामुळे भारताला आपली अंतराळ मोहीम तसेच प्रक्षेपण यानासाठी तळ स्थानकाचे परिचालन सुरु ठेवणे, देखभाल आणि त्यात सुधारणा करण्याचे काम सुरु ठेवण्यात मदत मिळेल. तसेच भारताला अंतराळ तंत्रज्ञानाच्या वापराबाबत ब्रुनेई दारुसलामच्या अधिकारी आणि विद्यार्थ्यांना प्रशिक्षणाच्या माध्यमातून अंतराळ संबंधी घडामोडीत आपले वैशिष्ट्य आणि अनुभव यांचे आदान प्रदान करण्यास मदत मिळेल. या करारांतर्गत, ब्रुनेई दारुसलामबरोबर सहकार्यातून भारताच्या अंतराळ मोहीम आणि प्रक्षेपण यानाच्या मदतीसाठी भारतीय तळ स्थानकाच्या परिचालन, देखभाल आणि सुधारणा यात मदत मिळेल. देशातील सर्व क्षेत्र आणि घटकांना याचा लाभ होईल. या करारामुळे अंतराळ तंत्रज्ञान वापर क्षेत्रात प्रशिक्षण आणि तळ स्थानकाच्या परिचालनात नवीन संशोधन कार्याला प्रोत्साहन मिळेल.
‘प्रगती’च्या माध्यमातून पंतप्रधानांनी संवाद साधला

तत्पर प्रशासन आणि कालबद्ध अंमलबजावणीसाठीच्या ‘प्रगती’ या बहुआयामी मंचाद्वारे पंतप्रधान नरेंद्र मोदी यांच्या अध्यक्षतेखाली बारावा संवाद आज झाला. विद्यार्थ्यांना दिल्या जाणाऱ्या शिष्यवृत्ती संदर्भातल्या तक्रारींचे निराकरण करण्याच्या दृष्टीने केल्या जाणाऱ्या कामाच्या प्रगतीचा आढावा पंतप्रधानांनी यावेळी घेतला. यासंदर्भात होणाऱ्या विलंबाची कारणे जाणून घेण्याची इच्छा त्यांनी व्यक्त केली. विद्यार्थ्यांना आधारशी जोडून त्या मार्फत लाभ मिळावेत, यासंदर्भातल्या प्रगतीविषयी त्यांनी चौकशी केली. तक्रारींचे निराकरण करण्याची गती वाढवण्याचे आवाहन त्यांनी संबंधित अधिकाऱ्यांना केले. त्रिपुरा, मिझोरम, उत्तर प्रदेश, कर्नाटक, ओदिशा, तेलंगणा, छत्तीसगड आणि महाराष्ट्रासह इतर राज्यातल्या रस्ते, रेल्वे, पोलाद आणि ऊर्जा क्षेत्रातल्या पायाभूत प्रकल्पांच्या प्रगतीचा आढावा पंतप्रधानांनी घेतला. भारत आणि बांगलादेश यांना जोडणाऱ्या अखोरा आगरतळा रेल्वे मार्ग प्रकल्पाचा आढावा त्यांनी घेतला. भिलई स्टील कारखान्याच्या आधुनिकीकरण आणि विस्तार कार्याच्या प्रगतीचा आढावाही पंतप्रधानांनी घेतला. या प्रकल्पाला होत असलेल्या विलंबाची गंभीर दखल घेत, याबाबतच्या सर्व समस्यांचे निराकरण करुन हा प्रकल्प लवकरात लवकर पूर्ण करावा, असे आवाहन त्यांनी पोलाद आणि अवजड अभियांत्रिकी मंत्रालयाला केले. स्वच्छ भारत अभियानांतर्गत ‘कचरा ते धन’ या उपक्रमाच्या प्रगतीचा आढावा त्यांनी घेतला. कचऱ्यापासून कंपोस्ट खत निर्मिती आणि कचऱ्यापासून ऊर्जा निर्मितीचा यात समावेश आहे. या उपक्रमांतर्गत सुरु असणाऱ्या कामांच्या प्रगतीची विविध राज्यांनी तपशीलवार माहिती दिली. सुधारीत राष्ट्रीय क्षयरोग नियंत्रण कार्यक्रमाच्या प्रगतीचा आढावा पंतप्रधानांनी घेतला. क्षयरोगाचे नियंत्रण आणि क्षयरोगामुळे होणाऱ्या मृत्यूंची संख्या कमी करणे, हा या कार्यक्रमाचा उद्देश आहे. विविध औषधांना न जुमानणाऱ्या मल्टीड्रग रेजिस्टंट क्षय रोगाचे वेळीच निदान व्हावे, यासाठी जिल्ह्यांमधे प्राधान्याने आवश्यक ती उपकरणे प्राधान्याने बसवण्याचे निर्देश त्यांनी दिले. क्षयरोगाला आळा घालण्यासाठी जिल्हा स्तरावर केल्या जात असलेल्या कामांच्या प्रगतीचा आढावा घेण्याचे आवाहन पंतप्रधानांनी केले. शिशु मृत्यू दर आणि माता मृत्यू दर कमी करण्याच्या दृष्टीने विविध राज्यांनी हाती घेतलेल्या उपाययोजनांचा पंतप्रधानांनी आढावा घेतला.
जागतिक पर्यावरण दिनानिमित्त आयोजित वैश्विक समारंभाला पंतप्रधान संबोधित करणार

जागतिक पर्यावरण दिनानिमित्त नवी दिल्ली येथे आयोजित एका वैश्विक समारंभात पंतप्रधान नरेंद्र मोदी संबोधित करणार आहेत. राजपथ लॉन येथे आयोजित एका प्रदर्शनाला पंतप्रधान भेट देणार आहेत. ‘बीट प्लास्टीक पोल्यूशन्स’ अर्थात प्लास्टीकमुळे होणाऱ्या प्रदूषणाला समाप्त करू या, अशी यावर्षीच्या जागतिक पर्यावरण दिनाची संकल्पना आहे. या 43 व्या जागतिक पर्यावरण दिनाचे यजमानत्व भारताकडे आहे. नवी दिल्लीत होणाऱ्या या विशेष समारंभात पर्यावरण मंत्री, संयुक्त राष्ट्राचे प्रतिनिधी, विविध औद्योगिक एककांचे सदस्य आणि इतर अनेक मान्यवर सहभागी होणार आहेत. जागतिक पर्यावरण दिन समारंभाचे यजमानत्व भारताकडे असणे हे वातावरणातील बदलांशी संबंधित समस्यांचे निराकरण करण्याप्रती भारताच्या आग्रही भूमिकेचे प्रतीक आहे, असे पंतप्रधानांनी ‘मन की बात’ कार्यक्रमाच्या 44व्या भागात सांगितले होते.
प्रख्यात उद्योगपती पालोनजी मिस्त्री यांच्या निधनाबद्दल पंतप्रधान नरेंद्र मोदी यांच्याकडून शोक व्यक्त

प्रख्यात उद्योगपती पालोनजी मिस्त्री यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. एका ट्विटमध्ये पंतप्रधान म्हणाले: “पालोनजी मिस्त्री यांच्या निधनाने दु:ख झाले. त्यांनी वाणिज्य आणि उद्योग जगतात अतुलनीय योगदान दिले. त्यांचे कुटुंब, मित्र आणि असंख्य हितचिंतकांप्रती मी संवेदना व्यक्त करतो. त्यांच्या आत्म्याला शांती लाभो.”
ब्रिक्स देशांदरम्यान ऊर्जा बचत  आणि ऊर्जा क्षमतेसंदर्भात सामंजस्य करार

पंतप्रधान नरेंद्र मोदी यांच्या अध्यक्षतेखालील केंद्रीय मंत्रीमंडळाच्या बैठकीत, भारत आणि ब्रिक्स देशांदरम्यानच्या ऊर्जा बचत आणि ऊर्जा क्षमता सहकार्याला बळकटी आणि भविष्यात त्याचा विकास करण्यासंदर्भातल्या सामंजस्य कराराला आज मान्यता देण्यात आली. हा सामंजस्य करार समानता आणि द्विपक्षीय हिताच्या मूल्यांवर आधारित आहे. ऊर्जा बचत आणि ऊर्जा क्षमता सहकार्यामधील खालील क्षेत्रांचा सामंजस्य करारामध्ये समावेश करण्यात आला आहे. • संयुक्त वैज्ञानिक आणि तांत्रिक संशोधन • परिषद आणि व्याख्यानांचे आयोजन • क्षमता वृध्दी आणि तंत्रज्ञान हस्तांतरण • तंत्रज्ञान विकास, चांगले उपक्रम आणि योजनांचे आदान प्रदान • ऊर्जा क्षमता आणि ऊर्जा बचत दृष्टिकोनाला प्रोत्साहन देणे.